recursal/SuperWikiNEXT-32B huggingface dataset:
***பூமிபுத்திரா*** (*Bumiputra*) என்பது மலேசியாவில் பரவலாகப் பயன்படுத்தப்படும் மலேசியத் தீவுக்கூட்டங்களில் வாழும் மலாய் மக்களைக் குறிக்கும் ஓர் மலாய் சொல்லாகும். சமசுகிருத வேர்கொண்ட இந்தச் சொல்லின் பொருள் *மண்ணின் மைந்தர்* என்பதாகும். 

1970களில் மலேசிய அரசு *பூமிபுத்திரா*க்களுக்கு வாய்ப்புகளை கூட்டும்விதமாக (பொதுக்கல்வியில் இட ஒதுக்கீடு உட்பட) பல கொள்கைகளை வகுத்தது. இது 1969ஆம் ஆண்டில் ஏற்பட்ட 13 மேயில் மலேசிய சீனர்களின் மீது நடந்த வன்முறைகளை அடுத்து இன வேறுபாடுகளை சமன்படுத்த இந்தக் கொள்கைகள் கடைபிடிக்கப்பட்டன.  இந்தக் கொள்கைகளால் குறிப்பிடத்தக்க மாற்றங்கள் நிகழ்ந்து நகரப்புறங்களில் மலாய் நடுத்தர மக்களின் எண்ணிக்கை உயர்ந்துள்ளது. ஆனால் சிற்றூர்ப் பகுதிகளில் வறுமையை ஒழிப்பதில் இவை வெற்றி பெறவில்லை. சில ஆய்வாளர்கள் இந்தக் கொள்கைகள் ஒதுக்கப்பட்ட மலேசிய சீனர் மற்றும் மலேசிய இந்தியர் சமூகங்களில் கசப்புணர்வை வளர்த்துள்ளதாக கருதுகின்றனர்.

மேற்கோள்கள்
-----------

1. ↑  "The slaughter of sacred cows". *The Economist*. 3 April 2003.. பார்த்த நாள்: 22 July 2011.

வெளி உசாத்துணைகள்
-----------------

* Indian Community Victim of ‘Bumiputera’ Policy, Observer Research Foundation, By Dilip Lahiri, February 2008 பரணிடப்பட்டது 2016-05-27 at the வந்தவழி இயந்திரம்
* The "Allah" case in Malaysia, World Press, By Dr Marranci, January 18, 2010 பரணிடப்பட்டது 2010-01-23 at the வந்தவழி இயந்திரம்
**அனிதா** தமிழகத்தின் அரியலூர் மாவட்டம், குழுமூரைச் சேர்ந்த மாணவியாவார். இவர் 2016-2017 கல்வியாண்டில் மார்ச் 2017 இல் நடைபெற்ற மேல்நிலைக் கல்வி பொதுத்தேர்வில் 1200-க்கு 1176 மதிப்பெண்களும் நீட் தகுதித் தேர்வில் 700-க்கு 86 மதிப்பெண்களும் பெற்றார். 2017 ஆம் ஆண்டு நீட் தேர்வு அடிப்படையில் மருத்துவ மாணவர் சேர்க்கை நடைபெற்றதால், தனது கனவான மருத்துவக் கல்வி படிப்பது சாத்தியமாகவில்லை என்ற கவலையில் செப்டம்பர் 1 ஆம் தேதி (வெள்ளிக்கிழமை) மாணவி அனிதா தூக்கிட்டுத் தற்கொலை செய்துக்கொண்டார்.

குடும்பப் பின்னணி
-----------------

அனிதாவின் தந்தை சண்முகம், திருச்சி காந்தி காய்கறிச் சந்தையில் சுமை தூக்கும் தொழிலாளியாக பணியாற்றினார்.

நீட் தேர்வு அவசர சட்டமும், உச்சநீதிமன்ற வழக்கும்
------------------------------------------------

நீட் தேர்விலிருந்து விலக்கு அளிக்கக் கோரி தமிழக அரசு அவசரச் சட்டம் கொண்டு வந்தது. இந்தச் சட்டத்துக்கு மத்திய அரசும் ஒப்புதல் அளித்தது. இந்நிலையில் நீட் தேர்வின் அடிப்படையில் தமிழகத்தில் மருத்துவப் படிப்புக்கான கலந்தாய்வை உடனடியாக நடத்த வேண்டும் எனக்கோரும் மனுவினை உச்ச நீதிமன்றத்தில் தாக்கல் செய்தனர். வழக்கறிஞர் நளினி சிதம்பரம் இந்த மனுவை அவசர மனுவாகக் கருதி விசாரணைக்கு எடுத்துக்கொள்ள வேண்டும் எனவும் உச்ச நீதிமன்றத்தில் முறையிட்டார். நீட் தேர்வு அடிப்படையில் தமிழகத்தில் மருத்துவக் கலந்தாய்வினை செப்டம்பர் 4 ஆம் தேதிக்குள் நடத்திட வேண்டும் என உச்சநீதிமன்றம் ஆகத்து 22 ஆம் தேதி உத்தரவிடப்பட்டது.

தற்கொலைக்குப் பிறகான நிகழ்வுகள்
-------------------------------

அனிதாவின் மரணத்தைத் தொடர்ந்து, தமிழகத்தில் நீட் தேர்வு முறைக்கு எதிரான போராட்டங்கள் பெரிய அளவில் தொடர்ந்து நடைபெற்றன.

மேற்கோள்கள்
-----------

1. ↑
2. ↑  "மருத்துவப் படிப்புக்கு இடம் கிடைக்காததால் அரியலுார் மாணவி துாக்கிட்டுத் தற்கொலை". தினமணி. 2 செப்டம்பர் 2017. 4 செப்டம்பர் 2017 அன்று பார்க்கப்பட்டது.
3. ↑  மு. சகாயராஜ் (2017-08-17). "நீட் விவகாரம்: நளினி சிதம்பரத்துக்கு எதிராகக் களம் இறங்கும் அரியலூர் மாணவி!". விகடன். 4 செப்டம்பர் 2017 அன்று பார்க்கப்பட்டது.
4. ↑  வரவணை செந்தில் (2017-09-02). "அனிதாவின் தற்கொலை அரசபயங்கரவாதம்". விகடன். 4 செப்டம்பர் 2017 அன்று பார்க்கப்பட்டது.
5. ↑  "நீட் அடிப்படையில் மட்டுமே மாணவர் சேர்க்கை". தினமணி. 23 ஆகத்து 2017. 4 செப்டம்பர் 2017 அன்று பார்க்கப்பட்டது.

வெளியிணைப்புகள்
---------------

* *அனிதா: எளிய வீட்டிலிருந்து புறப்பட்ட மாபெரும் கனவு*, பிபிசி தமிழோசை
**மறிமான்** (*Antelope*) என்பது ஆப்பிரிக்கா மற்றும் ஐரோவாசியா பிராந்தியங்களில் காணப்படும் இரட்டைப்படைக் குளம்பி ஆகும். இது மாட்டுக் குடும்பத்தைச் சேர்ந்தது. மறிமான்கள் கூட்டம் *மந்தைக் கூட்டம்* என அழைக்கப்படுகின்றது. ஆண்டு தோறும் விழுந்து முளைக்கும் மானின் கொம்புகளைப் போலன்றி மறிமானின் கொம்புகள் தொடர்ந்து வளர்கின்றன.

மறிமான் கொம்பு வகைகள்

வாழிடமும் பரவலும்
-----------------

அதிகப்படியான மறிமான் இனங்கள் ஆப்பிரிக்காவினைத் தாயகமாகக் கொண்டுள்ளன. அதிலும் குறிப்பாக சவான்னாப் பகுதியில் காணப்படுகின்றன. மற்ற இனங்கள் ஆசியக் கண்டத்தில் காணப்படுகின்றன. இந்தியாவில் நீல்காய், சிங்காரா, இரலை, நாற்கொம்பு மறிமான் ஆகியன காணப்படுகின்றன.

மறிமான்கள் பல்வேறு சூழல்களில் வாழ்கின்றன. எண்ணிக்கை அளவில் சவான்னாவில் மிகுதியாக இம்மானினம் இருப்பினும் அரேபியப் பாலைவனம் முதல் பனி மிகுந்த சைகா காடுகள் வரை இவை பரவியுள்ளன.

காடுகளில் வாழும் மறிமான்கள் அதிகம் இடம் பெயர்வதில்லை. ஆனால் சமவெளிகளில் வாழும் நூ (*gnu*/*Wildebeest*), சிறுமான் ஆகிய மிகுந்த தொலைவுக்கு வலசை போகின்றன.

உசாத்துணை
---------

1. ↑
2. ↑

வெளி இணைப்புக்கள்
-----------------

விக்கிமீடியா பொதுவகத்தில்,  
 ***Antilope***   
என்பதின் ஊடகங்கள் உள்ளன. 

* Microsoft Encarta Online Encyclopedia 2008 "Antelope"( பரணிடப்பட்டது 2009-10-28 at the வந்தவழி இயந்திரம் 2009-10-31)
* AZA Antelope Taxon Advisory Group.
* Ultimate Ungulate.
* San Diego Zoo Antelope.
**தாராப்பூர்** *(Darappur)* என்பது இந்தியாவின் மேற்கு வங்காளம் மாநிலத்தில் உள்ள நதியா மாவட்டத்தில் அமைந்துள்ள கல்யாணி உட்கோட்டத்தில் இடம்பெற்றுள்ள சக்தாகா காவல்நிலையத்திற்கு உட்பட்ட ஒரு கணக்கெடுப்பில் உள்ள ஊர் ஆகும்.

புவியியல் அமைப்பு
-----------------

பாகிரதி என்றழைக்கப்படும் ஊக்லி ஆற்றின் கிழக்கில் நதியா மாவட்டம் பெரும்பாலும் வண்டல் சம்வெளிகளால் ஆனது. இவ்வண்டல் சமவெளிகளின் குறுக்கே யாலங்கி, சுர்னி மற்றும் இச்சமதி துணையாறுகள் பாய்கின்றன. இந்நதிகளால் வண்டலைப்பெறும் இப்பகுதியில் வெள்ளம் ஒரு தொடர்ச்சியான வளமாக இருக்கிறது.

23.067° வடக்கு 88.652° கிழக்கு என்ற அடையாள ஆள்கூறுகளில் தாராப்பூர் நகரம் பரவியுள்ளது.

மக்கள் தொகையியல்
----------------

இந்திய நாட்டின் 2001 ஆம் ஆண்டு மக்கள் தொகைக் கணக்கெடுப்பின்படி தாராப்பூர் நகரத்தின் மொத்த மக்கள் தொகை 7,732 ஆகும் இம்மக்கள் தொகையில் 52% பேர் ஆண்கள் மற்றும் 48% பேர் பெண்கள் ஆவர். இம்மக்கள் தொகையில் கல்வியறிவு சதவீதம் 58% ஆகும். இது நாட்டின் தேசிய கல்வியறிவு சதவீதமான 59.5% என்பதைவிட குறைவாகும். மக்கள் தொகையில் ஆண்களில் 66 சதவீதத்தினர் கல்வியறிவு பெற்றவர்களாகவும் பெண்களில் 49 சதவீதம் பேர் கல்வியறிவு பெற்றவர்களாகவும் உள்ளனர். ஆறுவயதிற்குக் குறைவான சிறுவர்கள் 13% அளவில் உள்ளனர்.

மேற்கோள்கள்
-----------

1. ↑  Gangopadhyay, Basudev, *Paschimbanga Parichay*, 2001, (வங்காள மொழியில்), p. 70, Sishu Sahitya Sansad
2. ↑  "Census of India 2001: Data from the 2001 Census, including cities, villages and towns (Provisional)". Census Commission of India. 2004-06-16 அன்று மூலதளத்திலிருந்து பரணிடப்பட்டது எடுக்கப்பட்டது. 2008-11-01 அன்று பார்க்கப்பட்டது.
| * பா
* உ
* தொ
துனிசியப் போர்த்தொடர் |
| --- |
| தூனிசை நோக்கி ஓட்டம் – ஃபெய்ட் கணவாய் – சிடி பூ சிட் – கேசரைன் கணவாய் – மெடினைன்  – *பியூகிலிஸ்ட்* – எல் கெட்டார் – வாடி அகாரிட் – வல்கன் – ஃபிளாக்சு  – ரெட்ரிபியூசன் |

**தூனிசை நோக்கி ஓட்டம்** (*Run for Tunis*) என்பது இரண்டாம் உலகப் போரின் வடக்கு ஆப்பிரிக்கப் போர் முனையில் நிகழ்ந்த ஒரு படை முன்னேற்றம். 1943ல் டார்ச் நடவடிக்கையின் மூலம் வடக்கு ஆப்பிரிக்காவில் தரையிறங்கிய நேச நாட்டுப் படைகள் துனிசியா நாட்டுத் தலைநகர் தூனிசை நோக்கி வேகமாக முன்னேறியதை இத்தொடர் குறிக்கிறது. இது துனிசியப் போர்த்தொடரின் ஒரு பகுதியாகும்.

நவம்பர் 8, 1942ல் நேச நாட்டுப் படைகள் அச்சு நாட்டுக் கட்டுப்பாட்டிலிருந்த வடக்கு ஆப்பிரிக்க நாடுகளான மொரோக்கோ மற்றும் அல்ஜீரியாவில் தரையிறங்கின. டார்ச் நடவடிக்கை என்று குறிப்பெயரிடப்பட்டிருந்த இந்த நடவடிக்கை பெருவெற்றி அடைந்து மூன்று நாட்களுள் காசாபிளாங்கா, அல்ஜியர்ஸ், ஓரான் ஆகிய துறைமுகங்கள் நேச நாட்டுக் கட்டுப்பாட்டில் வந்தன. டார்ச் நடவடிக்கை நடந்து கொண்டிருந்த அதே நேரத்தில், வடக்கு ஆப்பிரிக்கப் போர்முனையின் இன்னொரு புறம் இரண்டாம் எல் அலாமெய்ன் சண்டையில் அச்சுப் படைகள் தோற்றுப் பின்வாங்கிக் கொண்டிருந்தன. அப்படி பின்வாங்கும் அச்சுப் படைகள் துனிசியாவிற்குள் தஞ்சம் புகுந்து தூனிஸ் நகரைத் தங்கள் தளமாக்கக் கூடும் என்பதை நேச நாட்டுத் தளபதிகள் உணர்ந்தனர். அச்சுப்படைகள் கிழக்கிலிருந்து தூனிஸ் நகரை அடைவதற்குள், மேற்கில் அல்ஜீரியக் கடற்கரையிலிருந்து விரைந்து அந்நகரைக் கைப்பற்ற முடிவு செய்தனர். 

நவம்பர் 10ம் தேதி தூனிஸ் நகரை நோக்கி நேச நாட்டுப் படைமுன்னேற்றம் தொடங்கியது. ஒரு டிவிசன் அளவிலான படைப்பிரிவு விரைந்து கிழக்கு நோக்கி முன்னேறத் தொடங்கியது. இக்குறிக்கோள் படைப்பிரிவு (taskforce) இரண்டாகப் பிரிக்கப்பட்டு வட திசையில் ஒன்றும் தென் திசையில் ஒன்றும் ஜெர்மானிய அரண்நிலைகளைத் தாக்கின. நவம்பர் 26 வரை இரு பிரிவுகளும் ஜெர்மானிய எதிர்ப்புகளை முறியடித்து வேகமாக முன்னேறின. நவம்பர் கடைசி வாரத்தில் சண்டையின் போக்கு மாறியது. தூனிசைக் காப்பாற்ற வடக்கு ஆப்பிரிக்காவுக்கு அனுப்பப்பட்ட புதிய ஜெர்மானியப் படைப்பிரிவுகள் உடனடியாக ஒரு எதிர்த்தாக்குதலை மேற்கொண்டு, நேச நாட்டுப் படைகளைப் பின்வாங்கச் செய்தன. மூன்று வாரங்கள் மந்த நிலைக்குப் பின்னர் நேச நாட்டுப் படைகள் தூனிசைக் கைப்பற்ற மீண்டுமொரு பெருந்தாக்குதலைத் தொடங்கின. ஆனால் சில நாட்கள் சண்டைக்குப் பின்னர் அத்தாக்குதல் தோல்வியடைந்தது.

தூனிசை நோக்கிய நேச நாட்டுப் படை முன்னேற்றம் டிசம்பர் 25ல் முடிவுக்கு வந்தது.
**தாராப்படவேடு வரதராஜபெருமாள் கோயில்** தமிழ்நாட்டில் வேலூர் மாவட்டம், தாராப்படவேடு என்னும் ஊரில் அமைந்துள்ள பெருமாள் கோயிலாகும்.

வரலாறு
------

இக்கோயில் பத்தொன்பதாம் நூற்றாண்டைச் சேர்ந்தது.[]

கோயில் அமைப்பு
--------------

இக்கோயிலில் வரதராஜபெருமாள், ஸ்ரீதேவி, பூதேவி சன்னதிகளும், விநாயகர், பெருந்தேவிதாயார், ஸ்ரீவரதராஜர், ஆண்டாள், ஆஞ்சநேயர், ஸ்ரீகருடாழ்வார், நம்மாழ்வார், பொய்கையாழ்வார், பூதத்தாழ்வார் உபசன்னதிகளும் உள்ளன. இக்கோயில் முதன்மைத் திருக்கோயில் என்ற வகைப்பாட்டில் இந்து அறநிலையத்துறையின் கட்டுப்பாட்டில் உள்ளது. பரம்பரை அல்லாத அறங்காவலர் அமைப்பால் நிர்வகிக்கப்படுகிறது.

பூசைகள்
-------

இக்கோயிலில் வைகானசம் ஆகம முறைப்படி ஒருகாலப் பூசை நடக்கின்றது. புரட்டாசி (சனிக்கிழமை) மாதம் கோகுலாஷ்டமி முக்கிய திருவிழாவாக நடைபெறுகிறது. கருடசேவை மாதம் திருவிழா நடைபெறுகிறது.

மேற்கோள்கள்
-----------

|  |  |
| --- | --- |
|  | த. இ. க. வெளியிட்ட திருக்கோயில் தரவுத் தொகுதியின் அடிப்படையில் இக்கட்டுரையை உருவாக்கியுள்ளோம். திட்டப் பக்கம் காண்க. |

1. 1 2  "தமிழகத் திருக்கோவில்கள் தரவுத் தொகுதி 1". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
2. ↑  "தமிழகத் திருக்கோவில்கள் தரவுத் தொகுதி 2". தமிழ் இணையக் கல்விக்கழகம். பெப்ரவரி 19, 2017 அன்று பார்க்கப்பட்டது.
**2,5-சைலிடின்** *(2,5-Xylidine)* என்பது C6H3(CH3)2NH2 என்ற மூலக்கூற்று வாய்ப்பாட்டால் விவரிக்கப்படும் ஒரு கரிம வேதியியல் சேர்மமாகும். சைலிடினின்களின் மூலக்கூற்று வாய்ப்பாடும் வேறுபட்ட கட்டமைப்பும் கொண்ட பல்வேறு மாற்றியன்களில் 2,5-சைலிடினும் ஒரு வகை மாற்றியனாகும். நிறமற்ற பாகுத்தன்மை கொண்ட நீர்மமாக இது காணப்படுகிறது. மஞ்சள் கரைப்பான் 30, சிவப்புக் கரைப்பான் 22, அமிலச் சிவப்பு 65, சிவப்புக் கரைப்பான் 26 உள்ளிட்ட வேதிச் சேர்மங்கள் வர்த்தக முக்கியத்துவம் கொண்ட சில 2,5-சைலிடின் வழிப்பெறுதிகளாகும். 

 வர்த்தக முக்கியத்துவம் பெற்ற சாயம் சிவப்புக் கரைப்பான் 26 2,5-சைலிடினிலிருந்து தயாரிக்கப்படுகிறது.

தயாரிப்பு
---------

பல சைலிடின்கள் தயாரிக்கப்பட்டுவதைப் போலவே இதுவும் தொடர்புடைய சைலினை நைட்ரோயேற்றம் செய்து தொடர்ந்து நைட்ரோசைலினை ஒடுக்கம் செய்வதன் மூலமாக தயாரிக்கப்படுகிறது. ஒடுக்க வினை HCl/Fe பயன்பாடு மூலம் மேற்கொள்ளப்படுகிறது. ஆனால் வழக்கமாக இவ்வொடுக்க வினை வினையூக்க ஐதரசனேற்றம் வழியாக நிகழ்த்தப்படும்.

Me2C6H4 + HNO3 → Me2C6H3NO2 + H2O
Me2C6H3NO2 + 3 H2 → Me2C6H3NH2 + 3H2O

பாதுகாப்பு
----------

2,5-சைலிடின் ஒரு மரபு மாற்றியாகவும் கட்டியைத் தூண்டும் வேதிப்பொருளாகவும் செயல்படுகிறது. சைலிடின்களின் உயிர் கொல்லும் அளவு எலிகளுக்கு வாய்வழியாகக் கொடுக்கும்போது 0.1 முதல் 1 கிராம்/கிலோகிராம் ஆகும்.

மேற்கோள்கள்
-----------

1. ↑  M. Meyer (2012). "Xylidines". *Ullmann's Encylclopedia of Industrial Chemistry*.  Wiley-VCH. DOI:10.1002/14356007.a28\_455.
**யுவகிருஷ்ணா** என்ற பெயரில் எழுதும் கிருஷ்ணகுமார் ஒரு தமிழ் எழுத்தாளர். தொடக்கத்தில் இணைய விவாத தளங்களிலும், வலைப்பதிவுகளிலும் எழுதத் தொடங்கிய இவர் பதினைந்துக்கும் மேற்பட்ட நூல்களை எழுதியிருக்கிறார். குங்குமம், பெண்ணேநீ, ஆனந்த விகடன், குமுதம் ரிப்போர்ட்டர், பில்டர்ஸ் வேர்ல்டு உள்ளிட்ட பத்திரிகைகளிலும்.. திண்ணை, தமிழோவியம் உள்ளிட்ட இணைய இதழ்களிலும் எழுத்துப் பங்களிப்பு அளித்திருக்கிறார். குமுதம் இதழ் கடந்த 2008ஆம் ஆண்டு தொகுத்த முதல் பத்து சிறந்த வலைப்பதிவுகளில் இவரது வலைப்பதிவு தேர்ந்தெடுக்கப்பட்டிருந்தது என்பது குறிப்பிடத்தக்கது. புதிய தலைமுறை வாரப்பத்திரிகையில் செய்தியாளராகப் பணியாற்றிய இவர், இப்போது தினகரன் நாளிதழில் இணைப்பாசிரியராகப் பணியாற்றி வருகிறார்.

உயிர்மையும் சுஜாதா அறக்கட்டளையும் இணைந்து பல்வேறு பிரிவுகளில் வழங்கும் சுஜாதா விருதினை 2011ஆம் ஆண்டு இவர் இணையப் பிரிவில் பெற்றுள்ளார்.

நூல்கள்
-------

* *சுண்டி இழுக்கும் விளம்பர உலகம்*
* *விஜயகாந்த்*
* *தேமுதிக*
* *சைபர் க்ரைம்*
* *அழிக்கப் பிறந்தவன்*
* *சரோஜாதேவி*
* *காதல் வழியும் கோப்பை*
* *நடிகைகளின் கதை*
* *கங்கையிலிருந்து கூவம் வரை*
* *ரைட்டர்ஸ் உலா*
* *தாம்பூலம் முதல் திருமணம் வரை*
* *பழைய பேப்பர்*
* *காட்ஃபாதர்*
* *சினிமாவுக்கு கதை எழுத கத்துக்கலாம்*
* *நன்றி மறந்த நாடு*
* *தற்கொலைப்படை*
* *பிழியப் பிழிய காதல்*
* *சீத்தலைப் பாட்டனார் கவிதைகள்*
* *கோவை எக்ஸ்பிரஸ்*
* *லுங்கி*
* *இந்தித் திணிப்பை என்றும் எதிர்ப்போம்*
* *ராஜராஜ சோழனுக்கு என்ன ஆச்சு?*

மேற்கோள்கள்
-----------

1. ↑   யுவகிருஷ்ணாவின் வலைப்பதிவில் அவர் பெற்ற விருதினைப் பற்றி

வெளி இணைப்புகள்
---------------

* யுவகிருஷ்ணாவின் இணையத்தளம்
* தமிழ் எழுத்தாளர்கள் இணையத்தளம்
* எழுத்தாளர் பா.ராகவனின் வாழ்த்து பரணிடப்பட்டது 2013-08-24 at the வந்தவழி இயந்திரம்
* அமேஸான் தளத்தில்
**யுரேனியம் ருத்தேனியம் சிலிசைடு** *(Uranium ruthenium silicide)* என்பது URu2Si2 என்ற மூலக்கூற்று வாய்ப்பாட்டால் விவரிக்கப்படும் ஒரு கனபெர்மியான் கலப்புலோகமாகும். யுரேனியம், ருத்தேனியம், சிலிக்கன் ஆகிய தனிமங்கள் சேர்ந்து '122' நாற்கோணக படிகக் கட்டமைப்பில் இக்கலப்புலோகத்தை உருவாக்குகின்றன. நடைமுறையிலுள்ள 122 இரும்பு ஆர்சினைடு போல திண்மப்பொருள் ஆய்வில் இதைப் பயன்படுத்துகிறார்கள். 17.5 கெல்வின் வெப்பநிலைக்குக் கீழ் யுரேனியம் ருத்தேனியம் சிலிசைடு ஒரு மீக்கடத்தியாகும். இவ்வெப்பநிலைக்குக் கீழ் இது காந்தத்தன்மையும் கொண்டுள்ளது. 1.5 கெல்வின் வெப்பநிலைக்குக் கீழ் இது மீக்கடத்தியாகச் செயல்படுகிறது. இருப்பினும், 17.5 கெல்வின் வெப்பத்திற்குக் கீழான கட்டத்தின் இயற்கைத் தன்மையை விவரிக்க பலவிதமான நிலவரங்கள் முன்மொழியப்பட்ட போதிலும் விவாதங்கள் இன்னும் தொடர்கின்றன.

மேற்கோள்கள்
-----------

1. ↑  H.-H. Kung1, R. E. Baumbach, E. D. Bauer, V. K. Thorsmølle, W.-L. Zhang, K. Haule, J. A. Mydosh, G. Blumberg (20 March 2015). "Chirality density wave of the "hidden order" phase in URu2Si2". *Science* **347** (6228): 1339–1342. .
2. ↑  Premala Chandra, Piers Coleman, Rebecca Flint (31 January 2013). "Hastatic order in the heavy-fermion compound URu2Si2". *Nature* **493**: 621–626. .
3. ↑  Goll, Gernot (2006). *Unconventional Superconductors: Experimental Investigation of the Order-Parameter Symmetry*. Springer. பக். 107–111. பன்னாட்டுத் தரப்புத்தக எண்:3540289852. .
அருணாசலேஸ்வரர் கோயில் கிழக்கு வாயில்
**அருணாசலேஸ்வரர் கோயில்** தமிழ்நாட்டில் தஞ்சாவூர் மாவட்டம், பாபநாசம் வட்டம் அம்மாப்பேட்டையில், தஞ்சாவூரிலிருந்து கிழக்கே 21 கிமீ. தொலைவில் அமைந்துள்ள சிவன் கோயிலாகும்.

மூலவர்
------

மூலவர் அருணாசலேஸ்வரர் லிங்கத்திருமேனியாக உள்ளார். இறைவி தர்மசம்வர்த்தனி. பிரதான வாயில் கிழக்காக இருந்தாலும் இறைவி சன்னதிக்கு எதிரில் உள்ள தெற்கு வாயிலே பெரும்பாலும் பக்தர்களால் பயன்படுத்தப்படுகிறது.

கோயில் அமைப்பு
--------------

இக்கோயில் நுழைவாயில், திருச்சுற்று, மூலவர் விமானம், இறைவி விமானம் ஆகியவற்றைக் கொண்டுள்ளது. மகாமண்டபத்தில் பலிபீடம், நந்தி ஆகியவற்றை அடுத்து இடது புறத்தில் நடராஜ சபை, இறைவி சன்னதி, நவக்கிரக சன்னதி ஆகிய சன்னதிகள் உள்ளன. மூலவர் சன்னதியின் வலது புறத்தில் சோமாஸ்கந்தர் சன்னதியும், இடது புறத்தில் விக்கிரமாகாளியின் சன்னதியும் உள்ளன. திருச்சுற்றில் விநாயகர், சுப்ரமணியர், காசிலிங்கம், கஜலட்சுமி, ராமலிங்கம், சண்டிகேஸ்வரர், துர்க்கை, சனீஸ்வரர், பைரவர், சிவசூரியன் சன்னதிகள் உள்ளன. மூலவர் கருவறை கோஷ்டத்தில் விநாயகர், தட்சிணாமூர்த்தி, லிங்கோத்பவர், பிரம்மா, துர்க்கை ஆகியோர் உள்ளனர்.

பூசைகள்
-------

இங்கு இருகால பூசை நடைபெறுகிறது. பிரதோஷம், சங்கடஹரசதுர்த்தி, தேய்பிறை அஷ்டமி, கார்த்திகை சோமவாரம், கந்த சஷ்டி, திருவாதிரை உள்ளிட்ட விழாக்கள் கொண்டாடப்படுகின்றன.

குடமுழுக்கு
-----------

கோயிலின் குடமுழுக்கு பார்த்திப ஆண்டு ஆவணி 30 ஆம் நாள், 15 செப்டம்பர் 2005,வியாழக்கிழமையன்று நடைபெற்றது.

மேற்கோள்கள்
-----------

1. ↑  Tamil Nadu Thirukoil Endowments Department Temple List and ID, No.13806, Arulmigu Arunachaleswarar Temple, Ammapettai – 614 401 Thanjavur
2. ↑  அருள்மிகு அருணாசலேஸ்வரர் திருக்கோயில், அம்மாப்பேட்டை, 614 401, தஞ்சாவூர் மாவட்டம், தஞ்சாவூர் சிவன் கோயில், தினமலர் கோயில்கள்
3. ↑  அம்மாப்பேட்டை சிவன் கோயில்

வெளியிணைப்புகள்
---------------

* நாரதர் உலா, சிதைவுபடும் சிவாலயம், சக்தி விகடன், 5 செப்டம்பர் 2019
* அம்மாப்பேட்டையில் ஞானசம்பந்தர் ஐக்கிய மூலத் திருநாள், தினமணி, 20 மே 2022
* திருஞானசம்பந்தர் ஐக்கிய ஜோதி உலா, தினத்தந்தி, 21 மே 2022
* Shaivam Org. Papanasam Taluk, Ammapettai Arunachaleshwarar Temple

படத்தொகுப்பு
------------

* தெற்கு வாயில்தெற்கு வாயில்
* உள்மண்டப முகப்புஉள்மண்டப முகப்பு
* மூலவர் விமானம்மூலவர் விமானம்
* இறைவி விமானம்இறைவி விமானம்
* சோமாஸ்கந்தர் விமானம்சோமாஸ்கந்தர் விமானம்
* நடராஜர் விமானம்நடராஜர் விமானம்
**அமில வாயு** *(Acid gas)* என்பது இயற்கை வாயுவின் குறிப்பிடத்தக்க அளவு ஐதரசன் சல்பைடும் (H2S), கார்பனீராக்சைடும் (CO2) அல்லது இதே போன்ற அமில வாயுக்களைக் கொண்ட வேறு எந்த வாயு கலவையையும் குறிக்கும். 

அமில வாயு மற்றும் புளிப்பு வாயு என்ற சொற்கள் பெரும்பாலும் ஒத்த சொற்களாக தவறாக கருதப்படுகின்றன. புளிப்பு வாயு என்பது குறிப்பிடத்தக்க அளவு ஐதரசன் சல்பைடைக் கொண்டிருக்கும் எந்த வாயுவுமாகும் என்று உறுதியாகக் கூறலாம். அமில வாயு என்பது கார்பனீராக்சைடு அல்லது ஐதரசன் சல்பைடு போன்ற குறிப்பிடத்தக்க அளவு அமில வாயுக்களைக் கொண்டிருக்கும் எந்த வாயுவுமாகும். எனவே கார்பனீராக்சைடு என்பது ஓர் அமில வாயு மட்டுமே ஆனால் அது ஒரு புளிப்பு வாயு அல்ல. அமில வாயுவை காடி வளிமம் என்ற பெயராலும் அழைக்கலாம்.

செயலாக்கம் மற்றும் பாதுகாப்பு
-----------------------------

ஐதரசன் சல்பைடு, கார்பனீராக்சைடு போன்ற அமில வாயுக்கள் கொண்ட ஒரு மூல இயற்கை வாயுவைப் பயன்படுத்துவதற்கு முன்பு இவ்வியற்கை வாயுவில் காணப்படும் அசுத்தங்களை ஏற்றுக்கொள்ளக்கூடிய அளவிற்குக் குறைக்க வேண்டும். இதற்காக பொதுவாக ஓர் அமீன் வாயு சுத்திகரிப்பு செயல்முறை மேற்கொள்ளப்படுகிறது.  அகற்றப்பட்ட ஐதரசன் சல்பைடு பெரும்பாலும் கிளாசு செயன்முறை மூலம் தனிமநிலை கந்தமாக மாற்றப்படுகிறது அல்லது மாற்றாக ஈர கந்தக அமிலச் செயன்முறை வழியாக கந்தக அமிலமாக மாற்றப்படுகிறது.

மெர்காப்டான்கள், ஐதரசன் சல்பைடு போன்றவற்றை அகற்றும் எண்ணெய் சுத்திகரிப்பு நிலையங்கள், இயற்கை-எரிவாயு பதப்படுத்தும் தொழிற்சாலைகள் இச்செயல்முறையை பொதுவாக இனிப்பு செயல்முறைகள் என்று குறிப்பிடப்படுகின்றன, ஏனெனில் அவை மெர்காப்டான்கள் மற்றும் ஐதரசன் சல்பைடுகளின் புளிப்பு, துர்நாற்றம் இல்லாத தயாரிப்புகளை விளைவிக்கின்றன.

ஐதரசன் சல்பைடு ஒரு நச்சு வாயுவாகும். பல உலோகங்கள் சல்பைடு அழுத்த விரிசலுக்கு உணர்திறன் கொண்டிருப்பதால், புளிப்பு வாயுவை குழாய் வழி செலுத்தவும் இவ்வாயுவை கையாளப் பயன்படும் பிற உபகரணங்களையும் இது கட்டுப்படுத்துகிறது.
7% முதல் 10.1% செறிவு உள்ள கார்பன் டை ஆக்சைடு வாயு தலைச்சுற்றல், தலைவலி, காட்சி மற்றும் செவித்திறன் செயலிழப்பு மற்றும் சில நிமிடங்கள் முதல் சில மணி நேரம் வரை மயக்கத்தை ஏற்படுத்துகிறது. 17 சதவீதத்திற்கு அதிகமான செறிவு கொண்ட கார்பனீராக்சைடு ஒரு நிமிடத்திற்கு மேல் வெளிப்படும் போது பெரும் ஆபத்துகள் ஏற்படலாம்.

மேற்கோள்கள்
-----------

1. ↑  NaturalGas.org website page பரணிடப்பட்டது 2011-01-01 at the வந்தவழி இயந்திரம் *Processing Natural Gas*
2. ↑  Energy Information Agency website page பரணிடப்பட்டது 2011-03-04 at the வந்தவழி இயந்திரம் *Natural Gas Processing: The Crucial Link Between Natural Gas Production and Its Transportation to Market*
3. ↑  
U.S. Environmental Protection Agency: "Carbon Dioxide as a Fire Suppressant: Examining the Risks"
**ஐடா இசுகடர் பள்ளி** (*Ida Scudder School*) இந்தியாவின் தமிழ்நாடு மாநிலத்தின் வேலூர் மாவட்டத்தில் கழிஞ்சூர் என்னும் இடத்தில் அமைந்துள்ள பள்ளியாகும். இப்பள்ளி ஒர் தனியார் நிறுவன, தங்கும் வசதியில்லா, இருபாலரும் பயிலும் பள்ளியாகும். இப்பள்ளி தேசிய அளவிலான, தனியார் இந்திய கல்வி வாரியம் இந்திய பள்ளி சான்றிதழ் தேர்வுகள் சபை கல்வியுடன் இணைந்த பள்ளி ஆகும். இங்கு ஒன்றாம் வகுப்பு முதல் மேல் நிலைக்கல்வி வகுப்புகள் வரையுள்ள பள்ளியாகும்.

வரலாறு
------

இப்பள்ளி அமெரிக்க மருத்துவ மதபோதகரான டாக்டர்.ஐடா இசுகடர் அவர்களின் நினைவாக அவரின் பெயர் சூட்டப்பட்டது. வேலூரில் உள்ள கிருத்துவ மருத்துவக் கல்லூரி ஆரம்பித்து வைத்தவராவார். அக்காலகட்டத்தில் வேலூரில் ஒருசில பள்ளிகளே இருந்தது. அதனால் கிருத்துவ மருத்துவக் கல்லூரியின் ஆசிரியக் குழுவினர் சேர்ந்து 1969 ஆம் ஆண்டு சூன் 13 ஆம் தேதி தொடங்கி வைத்தனர். பள்ளியைத் தொடங்க தேவையான பணத்தை ஆசிரியக் குழுவினர் தங்களது ஒருமாத ஊதியத்தை அளித்தனர். மேலும் ஆரம்ப காலங்களில் பள்ளியின் ஊழியர்களுக்கு ஊதியம் சில பெற்றோர்களால் வழங்கப்பட்டது.

பள்ளி தொடர்புகள்
----------------

இப்பள்ளி இந்திய பள்ளி சான்றிதழ் தேர்வுகள் சபை புதுடெல்லியுடன் இணைந்த கல்விமுறையாகும். பத்தாம் வகுப்பு மாணவர்கள் இந்திய இடைநிலைக் கல்வி பள்ளி சான்றிதழ் தேர்வுக்கு தயாராகிறார்கள்.மேலும் பன்னிரெண்டாம் வகுப்பு மாணவர்கள் இந்திய பள்ளி சான்றிதழ் தேர்வுகள் சபையின் சார்பாக தேர்வுகள் எழுதுகின்றனர்.

ஆண்டு நிகழ்வுகள்
----------------

ஆண்டு தோறும் பல்வேறு நிகழ்ச்சிகள் பள்ளியில் நடைபெறுகின்றன. அவற்றில் ஆண்டு விளையாட்டு விழா, மாணவர்கள் அணிவகுப்பு, கலை நிகழ்ச்சிகள், பத்தாம் மற்றும் பன்னிரெண்டாம் வகுப்பு மாணவர்களின் திறன் போட்டிகள், பிரிவு உபச்சாரவிழா,பள்ளி மாணவ அணிகளுக்கு இடையே போட்டிகள், மற்றும் கிறித்து பிறப்புப் பெருவிழா போன்ற நிகழ்ச்சிகள் நடைபெறும்.

கல்வி சார்ந்த மற்றும் கலைத்திட்ட பங்களிப்புகள்
----------------------------------------------

பள்ளி மாணவர்கள் மாநில அளவிலும் மற்றும் தேசிய அளவிலும் பங்களித்து பல்வேறு பரிசுகளை வென்றுவந்தனர். 2008 ஆம் ஆண்டு ஒருங்கிணைந்த கல்வி அமைப்பின் கீழ் ஆறாம் வகுப்பு மாணவர்களுக்கான மாநில அளவிலான அறிவியல் திறமைசார் தேர்வில் இப்பள்ளி மாணவர்கள் முதல் பரிசு பெற்றனர். 2011 ஆம் ஆண்டு  வேலூர் தொழில்நுட்ப பல்கலைக்கழகம் பள்ளி மாணவர்களுக்கு இடையே நடத்திய கணிதவியல் போட்டியில் இப்பள்ளி மாணவர்கள் ஒட்டுமொத்த அணிக் கோப்பையை வென்றனர். இப் போட்டியில் 25 பள்ளியில் இருந்து சுமார் 810 மாணவர்கள் பங்கு பெற்றனர். 2007-2008 ஆம் கல்வியாண்டில் இந்திய மேல்நிலைப்பள்ளி மற்றும் உயர் நிலைப்பள்ளிகளுக்கான விளையாட்டுப் போட்டிகளில் மாநில கோப்பையை கால்பந்து, தடகளப் போட்டிகளில் வென்றனர். மேலும் இந்திய பள்ளிகளுக்கு இடையே நடந்த கால்பந்து போட்டியில் பங்குபெற்று அரையிறுதிச் சுற்றில் வென்றது. சமீபத்தில் பள்ளி கூடைப்பந்து அணி ASISC போட்டியில் கலந்து கொண்டு தேசிய கூடைப்பந்து போட்டியில் வென்றனர்.

மேற்கோள்கள்
-----------

1. ↑  "ContactUs". Ida Scudder School. 2013-08-01 அன்று மூலம் பரணிடப்பட்டது.
2. 1 2 3  "History". Ida Scudder School. 2012-07-30 அன்று மூலம் பரணிடப்பட்டது.
3. ↑  "Highlights Of the Academic Year 2005 - 2006" (PDF). Ida Scudder School. 2013-10-03 அன்று மூலம் (PDF) பரணிடப்பட்டது. 2019-05-14 அன்று பார்க்கப்பட்டது.
4. ↑  "Vellore student tops in talent exam". *The Hindu*. 9 June 2008.. பார்த்த நாள்: 22 July 2013.
5. ↑  "Mathematical contest organised for school students". *The Hindu*. 25 January 2011.. பார்த்த நாள்: 22 July 2013.
**பொங்கல்** என்னும் முதியோர் கல்வி மடலானது புதிதாக எழுத்தறிவு பெற்ற முதியோருக்காக வே. தில்லைநாயகம் என்பவரால் எழுதப்பட்டது. 1955-56ஆம் கல்வியாண்டில் கோயமுத்தூர் நகரின் பீளமேடு பகுதியில், பி. எசு. சி. அறக்கட்டளையின் உதவியோடு, நடந்த முதியோர் இலக்கியப் பட்டறையில் இம்மடல் உருவாக்கப்பட்டது.

1958ஆம் ஆண்டு நவம்பர் திங்கள் தமிழ்நாடு பொதுக்கல்வி இயக்குநரால் வெளியிடப்பட்டது. காடு, தோட்டம், வயல், பொங்கல் என்னும் தலைப்புகளில் நான்கு சிறுகட்டுரைகளைக் கொண்டது இம்மடல்.

காடு
----

ஆடிப் பட்டம் தேடி விதைத்தேன்.  

அவரை மொச்சை காட்டில் போட்டேன்.  

துவரைப் பயிரும் துணையாய்ப் போட்டேன்.  

பயிர் முளைத்தது, பசுமை கண்டது.  

ஆவணி வந்தது, மழையும் பெய்தது.  

அதனால் எல்லாம் நன்றாய் விளைந்தது.  

விளைந்த பலனை வீட்டில் சேர்த்தேன்.  

பசி தீர்ந்த்து, பணமும் வந்தது.

மேலே கண்ட எட்டு அடிகளைக்கொண்டது காடு என்னும் முதற்கட்டுரை.

தோட்டம்
-------

அதோ பார் எங்கள் தோட்டம்.  

சுற்றி இலுப்பை மரங்கள் உள்ளன.  

மாமரம் ஐந்து நடுவில் உள்ளன.  

ஒன்பது தென்னை ஓரம் உள்ளன.  

பெரிய கிணறு நடுவில் உள்ளது.  

நீர் இறைத்தேன், நன்றாய் வளர்ந்தன.  

பாடு பட்டேன், பலன் கண்டேன்.  

செல்வம் சேர்ந்தது, ஈகை வளர்ந்தது.  

மக்கள் யாவரும் மகிழ்ந்து வாழ்த்தினர்.

மேலே கண்ட ஒன்பது அடிகளைக்கொண்டது தோட்டம் என்னும் இரண்டாம் கட்டுரை.

வயல்
----

ஊர் அருகில் எங்கள் வயல்.  

உழவு மாடு இரண்டு உண்டு.  

நன்கு உழுது நாற்று நட்டேன்.  

நீர்ப் பாய்ச்சி எரு போட்டேன்.  

களை எடுத்துக் கண்போல் காத்தேன்.  

கதிர் விட்டு மணி விளைந்தது.  

களத்தில் நெல் அடித்துக் குவித்தேன்.  

காசு வந்தது, கவலை பறந்தது.

மேலே கண்ட எட்டு அடிகளைக்கொண்டது வயல் என்னும் மூன்றாவது கட்டுரை.

பொங்கல்
-------

தை மாதம் பொங்கல் வந்தது.  

மங்கலப் பொங்கல் எங்கும் உண்டு.  

பொங்கல் வைத்துச் சூரியனை வணங்கினோம்.  

உழைப்பின் பயனை உண்டு களித்தோம்.  

மக்களுக்கு உழைத்த மாட்டைப் போற்றினோம்.  

மனைவி, மக்கள் யாவரும் மகிழ்ந்தோம்.  

உழைப்பு உயரும் உண்மை கண்டோம்.  

வாழ்க பொங்கல், வாழ்க வையம்.

மேலே கண்ட எட்டு அடிகளைக்கொண்டது பொங்கல் என்னும் இறுதிக் கட்டுரை.

சான்றடைவு
---------

1. ↑  சுந்தரவடிவேலு நெ.து. நினைவு அலைகள் – தன்வரலாறு – மூன்றாம் பகுதி, 1988 திசம்பர், பக்.139, வானதி பதிப்பகம், சென்னை

வெளி இணைப்பு
------------

பொங்கல் என்னும் இச்சுவடியின் எண்மப்படி (Digitl Copy)
**மதராஸ் ஒப்பந்தம்** (*Treaty of Madras*) என்பது 1769 ஏப்ரல் 4 ஆம் நாள் மைசூர் அரசு மற்றும் பிரித்தானிய (லார்ட் வெரெல்ஸ்ட்) கிழக்கிந்திய நிறுவனத்துக்கு இடையே கையெழுத்தான ஒரு அமைதி ஒப்பந்தமாகும், இந்த ஒப்பந்தம் முதல் ஆங்கிலேய-மைசூர் போருக்கு முற்றுப்புள்ளி வைத்தது. 1767 யில் இந்த சண்டை வெடிதது. ஐதர் அலியின் படைகள் ஒரு கட்டத்தில் மதராசை கைப்பற்றும் நிலைக்கு வந்துவிட்டன.

இந்த ஒப்பந்தத்தில் ஐதர் அலி மீது அவரது அண்டை நாடுகள் தாக்குதல் நடத்தினால் அவருக்கு ஆங்கிலேயர்கள் உதவ வேண்டும் என்ற ஒரு விதி இருந்தது. 1771 இல் மைசூர் மராட்டியர்களிடம் போருக்குச் சென்றபோது எந்த உதவியும் கிடைக்காதபோது இந்த ஒப்பந்தம் முறிந்ததாக ஐதர் உணர்ந்தார். ஒப்பந்தம் முறிந்து அதனால் எழுந்த நம்பிக்கை குறைவானது ஒரு தசாப்தத்திற்குப் பின்னர் இரண்டாம் ஆங்கிலேய-மைசூர் போர் வெடித்ததற்கு ஒரு காரணமாக இருந்திருக்கலாம்.

குறிப்புகள்
-----------

1. ↑  Naravane, M.S. (2014). *Battles of the Honorourable East India Company*. A.P.H. Publishing Corporation. பக். 173. பன்னாட்டுத் தரப்புத்தக எண்:9788131300343.

மேலும் படிக்க
-------------

* Turnbull, Patrick. *Warren Hastings*. New English Library, 1975.
எழினி என்னும் பெயர் கொண்ட சில சங்ககால அரசர்களில் ‘பொகுட்டெழினி’ என்பவன் அதியமானின் மகன். ஔவையார் இவனைச் சிறப்பித்துப் பாடிய மூன்று பாடல்கள் புறநானூற்றில் இடம்பெற்றுள்ளன. 

குமணனுக்கு முன்னர் வாழ்ந்த கடையெழு வள்ளல்களைத் தொகுத்துக் கூறும் பெருஞ்சித்திரனார் சிறுபாணாற்றுப்படை தொகுப்பில் உள்ள ஔவைக்கு நெல்லிக்கனி ஈந்த அதிகன் என்னும் வள்ளலை விடுத்து, இந்த அதியமான் நெடுமான் அஞ்சியின் மகன் எயினியை எழுவருள் ஒருவராகப் பட்டியலிட்டுள்ளார். இவனைக் குதிரைமலைத் தலைவன் என்றும், கூவிளம் பூ மாலை அணிந்தவன் என்றும் குறிப்பிடுகிறார். 

பொகுட்டெழினி அதியமான் நெடுமான் அஞ்சியின் மகன். அவன் தும்பைப் பூ போன்ற வெண்ணிற மார்பை உடையவனாம். முழந்தாளுக்குக் கீழே தொங்கும் நீண்ட கையை உடையவனாம். அவனுக்கு இரண்டு பகையாம். ஒன்று மகளிர் பார்வையால் கட்டிப்போடுவது. மற்றொன்று அவன் செல்லும் ஊர்களில் அவன் யானைகள் தம் ஊர் நீர்நிலைகளைக் கலக்கிவிடுமே என்று ஊர்மக்கள் அவன் வரவை விரும்பாமை. 

நிறைநிலாப் போல அவன் தன் குடிமக்களுக்கு ஒளி (புகழ்) தருவானாம். மேட்டிலும் பள்ளத்திலும் வண்டி செல்லும்போது வண்டி முன்னும் தூக்காமல் இருக்க வண்டியின் பின்புறம் நடு பார்மரத்தில் கட்டப்பட்டிருக்கும் ‘சேம அச்சு’ போல் அவன் குடிமக்களுக்கு உதவுவானாம். 

வென்ற நாட்டில் கழுதை ஏர் பூட்டி எழினி உழுதுகொண்டிருந்தபோது ஔவையார் தன் விறலியர் சுற்றத்துடன் அவனைக் கண்டு தங்களது கிணைப்பறையை முழக்கிப் பாடியபோது, பாசி படிந்த அவர்களது ஆடைகளைக் களைந்து பட்டாடை உடுத்தச்செய்து, வானத்தில் மீன் பூத்திருப்பது போல் தன்னைச் சுற்றிலும் உண்கலன்களை வைத்து விருந்து படைத்தானாம்.

அடிக்குறிப்பு
-------------

1. ↑  புறம் 158
2. ↑  புறம் 96
3. ↑  புறம் 102
4. ↑  புறநானூறு 392
**வடமத்திய மாகாண சபையின் கொடி** என்பது, இலங்கையின் ஒன்பது மாகாண சபைகளுள் ஒன்றான வடமத்திய மாகாண சபைக்கான கொடி ஆகும். இது 1987ம் ஆண்டு நவம்பர் மாதம் 14ம் தேதி ஏற்றுக்கொள்ளப்பட்டது.

அமைப்பு
-------

வடமத்திய மாகாண சபையின் கொடி ஏறத்தாழ இலங்கையின் தேசியக் கொடியின் அமைப்பை ஒத்தது. அரக்கு நிறப் பின்னணி அதன் நான்கு மூலைகளிலும் அரசிலை, கொடியின் இடப்புறத்தில் பச்சை, சிவப்பு நிறங்களில் இரண்டு நிலைக்குத்துப் பட்டைகள், முழுக் கொடியையும் சுற்றி மஞ்சள் நிறக் கரை என்பன தேசியக் கொடியை ஒத்தவை. ஆனால் தேசியக் கொடியில் இருப்பதுபோல் சிங்கம் இதில் இல்லை. அதற்குப் பதிலாக வெண்ணிறக் கரையுடன் கூடிய மஞ்சள் நிற வட்டத்துள் வடமத்திய மாகாணத்துக்குச் சிறப்பான பழங்கால நினைவுச் சின்னங்கள் உள்ளன. இவற்றுள் முதலாம் பராக்கிரமபாகுவின் சிலை, தாதுகோபம், பழைய கட்டிடமொன்றின் சரிந்த தூண் என்பவை அடங்குகின்றன.

மேற்கோள்கள்
-----------

1. ↑  வடமத்திய மாகாணத்தின் கொடி பரணிடப்பட்டது 2015-08-16 at the வந்தவழி இயந்திரம், வடமத்திய மாகாண சபையின் இணையத்தளம்.

| * பா
* உ
* தொ
இலங்கை மாகாண சபைக் கொடிகள் |
| --- |
| மாகாணங்கள் | 
* மத்திய மாகாணம் (1987–இன்று வரை)
* கிழக்கு மாகாணம் (2007–இன்று வரை)
* வடமத்திய மாகாணம் (1987–இன்று வரை)
* வட மாகாணம் (2007–இன்று வரை)
* வடமேல் மாகாணம் (1987–இன்று வரை)
* சப்பிரகமுவா மாகாணம் (1987–இன்று வரை)
* தென் மாகாணம் (1987–இன்று வரை)
* ஊவா மாகாணம் (1987–இன்று வரை)
* மேல் மாகாணம் (1987–இன்று வரை)

 |
| இல்லாது போன மாகாணங்கள் | 
* வடக்கு கிழக்கு மாகாணம் (1988–2007)

 |
| 
* **Category பகுப்பு:இலங்கை மாகாண சபைக் கொடிகள்**

 |
**கலாமண்டலம் குட்டன் ஆசன்** (*Kalamandalam Kuttan Asan*) இந்தியாவின் கேரளாவைச் சேர்ந்த ஒரு கதகளி கலைஞர் ஆவார். கலாமண்டலம் குட்டனாசன் என்றும் இவர் அழைக்கப்படுகிறார். 1938 ஆம் ஆண்டு இவர் பிறந்தார். தக்சன் வேடத்தில் நடித்து பிரபலமானதால் தக்சன் குட்டன் என்றும் அழைக்கப்பட்டார். சங்கீத நாடக அகாடமி விருது 2008 மற்றும் கேரள மாநில கதகளி விருது 2019 உட்பட பல குறிப்பிடத்தக்க விருதுகளைப் பெற்றுள்ளார்.

வாழ்க்கைக் குறிப்பு
-------------------

குட்டன் ஆசான் கேரளாவின் பாலக்காடு மாவட்டத்தில் உள்ள செர்ப்புலசேரி நகராட்சியின் அடக்கப்புத்தூரில் குட்டப்ப பணிக்கர் மற்றும் அம்முகுட்டியம்மா தம்பதியருக்கு 1938 ஆம் ஆண்டு பிறந்தார் 1951 ஆம் ஆண்டு கலாமண்டலம் ராமன்குட்டி ஆசான் மற்றும் கலாமண்டலம் பத்மநாபன் நாயர் ஆகியோரின் கீழ் கேரள கலாமண்டலத்தில் பட்டயப் படிப்பு முடித்த இவர் 1951 ஆம் ஆண்டு வெள்ளிநேழி காந்தளூர் கோயிலில் அறிமுகமானார்.   1964 ஆம் ஆண்டு இரிங்கலக்குடா உன்னிவாரியார் நினைவுக் கலாநிலையத்தில் கதகளி ஆசிரியராகச் சேர்ந்து, 1990 ஆம் ஆண்டு கலாநிலையத்தின் உப அதிபராகப் பதவியேற்று 1995 ஆம் ஆண்டு அதிபரானார் 

தக்சன் வேட்டத்தில் இவருடைய பங்கு மிகப் பிரபலமாக இருந்ததால் இவர் தக்சன் குட்டன் என்று அறியப்பட்டார்.  கதகளியில் குட்டன் ஆசான் கட்டலான், பிராமணன், பலபத்ரன், உருத்ரபீமன் போன்ற வேடங்களிலும் *பச்சா* மற்றும் *கதி* வேடங்களிலும் சிறந்து விளங்கினார். நாற்பது ஆண்டுகளாக **கூடல்மாணிக்கம் கோயில் திருவிழாவில்** இவர் சிறீராம பட்டாபிகம் *நிகழ்வில் விபீசணன் வேடத்தில் நடித்தார்.* 

### தனிப்பட்ட வாழ்க்கை மற்றும் இறப்பு

குட்டன் ஆசானுக்கும் அவரது மனைவி இலீலாவதிக்கும் உசா மதுமோகனன், சதி ராதாகிருட்டிணன் மற்றும் கீதா மது என்ற மூன்று குழந்தைகள் இருந்தனர்.  இவர் 84. வயதில், 13 ஜனவரி 2022 அன்று பெரிந்தல்மன்னாவில் இறந்தார்

விருதுகளும் கௌரவங்களும்
-----------------------

* சங்கீத நாடக அகாடமி விருது,
* கேரள மாநில கதகளி விருது 2019
* கேரளா கலாமண்டலம் கீர்த்தி பத்திரம்
* காலதர்பண விருது
* அம்ருதாண்டமாய் மத் புரசுகார்
* கேரளா கலாமண்டலம் விருது, 2007
* கலாமண்டலம் கிருட்டிணன் நாயர் விருது, 2010
* கலாமண்டலம் பட்டிகம்தொடி ராமுண்ணிமேனன் விருது, 2011
* உன்னைவாரியர் விருது, 2011
* விசாகப்பட்டினம் நடராச நடன இசை அகாடமி நாட்டியசிறீ விருது, 2002
* திருச்சூர் கதகளி கழக விருது, 2000
* வெள்ளிநேழி பஞ்சாயத்து கிராமகலா விருது, 2015
* கேரளா கலாமண்டலம் உறுப்பினர், 2019

மேற்கோள்கள்
-----------

1. 1 2 3 4 5 6  Daily, Keralakaumudi. "കലാമണ്ഡലം കുട്ടനാശാൻ അരങ്ങൊഴിഞ്ഞു" (in en). *Keralakaumudi Daily*. .
2. 1 2 3  Reporter, Staff. "Kathakali artiste Kuttan Asan dead" (in en-IN). *The Hindu*. .
3. 1 2  "കലാമണ്ഡലം കുട്ടൻ - കലാനിലയത്തെ നയിച്ച മാതൃകാ അധ്യാപകൻ" (in en). *Mathrubhumi*. Archived from the original on 2022-01-14. .
4. 1 2 3  "കലാമണ്ഡലം കുട്ടനാശാൻ അന്തരിച്ചു" (in ml). *Deshabhimani*. .
5. 1 2 3 4 5 6 7 8  "കഥകളി ആചാര്യൻ കലാമണ്ഡലം കുട്ടൻ അന്തരിച്ചു". *ManoramaOnline* (மலையாளம்). 14 January 2022 அன்று பார்க்கப்பட்டது.
**பாக்சிங் நாள்**  (Boxing Day), அல்லது **பொக்சிங் நாள்** திசம்பர் 26 அல்லது தேசிய / வட்டார சட்டங்களுக்கிணங்க கிறித்துமசு நாளுக்கு அடுத்த முதல் அல்லது இரண்டாவது வேலைநாள் அன்று வழங்கப்படும் வங்கி விடுமுறை நாள் அல்லது பொது விடுமுறை நாள் ஆகும். இந்த விடுமுறை பெரிய பிரித்தானியா, ஆத்திரேலியா, கனடா, நியூசிலாந்து, மற்றும் வேறுசில பொதுநலவாய நாடுகளில் கடைபிடிக்கப்படுகிறது.

ஐக்கிய இராச்சியம்|ஐக்கிய இராச்சியத்தில் ஒரே சட்டத்தின் கீழ் - வங்கி விடுமுறைகள் சட்டம் 1871- இந்த விடுமுறை வழங்கப்பட்டாலும் இங்கிலாந்து, இசுக்கொட்லாந்து, வேல்சு அடங்கிய பெரிய பிரித்தானியாவில் கிறித்துமசிற்கு அடுத்த நாள் பாக்சிங் நாள் என அழைக்கப்பட்டாலும் அயர்லாந்தில் இது *புனித ஸ்டீபன் விருந்து நாளாக* வரையறுக்கப்பட்டுள்ளது. வட அயர்லாந்தில் மட்டுமே திசம்பர் 26க்கு மாற்றாக *மாற்று வங்கி விடுமுறை* விடப்படக்கூடும்; இது புனித ஸ்டீபன் நாளை பாக்சிங் நாளைப் போலன்றி தானாக அடுத்த திங்கட்கிழமைக்கு மாற்றவியலாது என்ற சட்டச்சிக்கலைத் தவிர்ப்பதற்காக இவ்வாறு உள்ளது.

அயர்லாந்தில் இது புனித ஸ்டீபன் நாளாக (ஐரிய மொழி: *Lá Fhéile Stiofáin)* அல்லது ரென்னின் நாளாக (ஐரிய மொழி:Lá an Dreoilín}}) என அழைக்கப்படுகின்றது.

தென் ஆபிரிக்காவில், பாக்சிங் நாள் 1994ஆம் ஆண்டு முதல் நன்மதிப்பு நாளாக பெயரிடப்பட்டுள்ளது. நெதர்லாந்து, லித்துவேனியா, ஆஸ்திரியா, செருமனி, எசுக்காண்டினாவியா மற்றும் போலந்தில் திசம்பர் 26 *இரண்டாம் கிறித்துமசு நாளாகக்* கொண்டாடப்படுகிறது.

கனடாவில் திசம்பர் 26 பாகசிங் நாளாக அறிவிக்கப்பட்டு அன்று அனைத்து தொழிலாளர்களும் ஊதியத்துடன் விடுமுறை பெறுமாறு கூட்டமைப்பு சட்டபூர்வ விடுமுறையாக வரையறுக்கப்பட்டுள்ளது.

பெயர்க்காரணம்
-------------

இந்த விடுமுறைக்கு எவ்வாறு "பொக்சிங்" (பெட்டி) என்ற பெயர் எழுந்தது என்பது குறித்த தெளிவில்லாதபோதும் பல ஊகங்கள் வழங்கப்படுகின்றன  கிறித்துமசு வழமையாக தேவையுற்றோருக்கு பணமும் பரிசுகளும் வழங்குவது பழங்காலம் முதல் நடப்பில் உள்ளது. ரோமன்/துவக்க கிறித்தவ காலங்களிலிருந்தே தேவாலயங்களுக்கு வெளியே வைக்கப்படும் உலோக பெட்டிகளில் (தமிழக வழக்கு:உண்டியல்) புனித ஸ்டீபன் விருந்து பங்களிப்புகளாக இவற்றை சேகரிப்பது வழக்கமாக இருந்துள்ளதாகத் தெரிகிறது.

ஐக்கிய இராச்சியத்தில் கிறித்துமசு நாளை அடுத்த பணிநாளில் தாங்கள் ஆண்டு முழுமையும் செய்த சேவைகளுக்காக பணியாளர்கள் பணம் அல்லது பரிசுப்பொருள் அடங்கிய *கிறித்துமசுப் பெட்டி*களை பெறுவது வழமையாக இருந்தது. தங்கள் முதலாளிகளின் கிறித்துமசு நன்றாக கழிந்தமைக்காக அவர்களது ஊழியர்கள் திசம்பர் 26 அன்று விடுமுறை எடுத்துக்கொண்டு தங்கள் குடும்பத்தினரைக் காண அனுமதிக்கப்பட்டனர்.முதலாளிகள் அப்போது அவர்களுக்கு பரிசுகளையும் பணம் மற்றும் (சில நேரங்களில் மீந்த விருந்து உணவையும்) ஒரு பெட்டியில் கொடுத்தனர்.

மேற்கோள்கள்
-----------

1. ↑  Directgov. "Bank Holidays and British Summertime". 17 December 2009 அன்று பார்க்கப்பட்டது.
2. ↑  Second Christmas Day
3. ↑  "Public holidays in Canada". Canadian Heritage. 26 December 2010 அன்று பார்க்கப்பட்டது.
4. ↑  Boxing Day. Snopes.com.
5. ↑  Collins, 2003, p. 38.
6. ↑  Encyclopedia Britannica, 1953 "Boxing day"
7. ↑  "Saturday 19 December 1663 (Pepys' Diary)". Pepysdiary.com. 26 December 2010 அன்று பார்க்கப்பட்டது.

வெளியிணைப்புகள்
---------------

விக்கிமீடியா பொதுவகத்தில்,  
 ***பொக்சிங் நாள்***   
என்பதின் ஊடகங்கள் உள்ளன. 

* இசுனோப்சு: பொக்சிங் நாள் துவக்கங்கள்
* பாக்சிங் நாள் கொண்டாட்டங்கள் பரணிடப்பட்டது 2011-07-12 at the வந்தவழி இயந்திரம்
**மத்திய கலால் வரி** (Central Excise Duty) மத்திய மறைமுக வரிகள் மற்றும் சுங்க வாரியத்தின் கீழ் செயல்படும் மத்திய கலால் மற்றும் சுங்கத் துறையினரால் விதிக்கப்படுகிறது. கலால் வரி என்பது இந்தியாவில் உற்பத்தி செய்யப்படும் பொருட்களுக்கு விதிக்கப்படும் மறைமுக வரியாகும். 

மத்திய கலால் வரி என்பது உள்நாட்டில் உற்பத்தி செய்யப்படும் பொருட்களுக்கு விதிக்கப்படும் வரி ஆகும். கலால் வரி உற்பத்திப் பிரிவிலிருந்து ஒரு கிடங்கிற்கு பொருட்கள் மாற்றப்படும்போது செலுத்தப்படுகிறது. 1944 மத்திய கலால் சட்டம் மற்றும் 1985 மத்திய கலால் கட்டணச் சட்டத்தின் கீழ் கலால் வரி வசூலிக்கப்படுகிறது. மத்திய மறைமுக வரிகள் மற்றும் சுங்க வாரியத்தின் கீழ் செயல்படும் மத்திய கலால் மற்றும் சுங்கத் துறை இவ்வரியை வசூலிக்கும் இந்திய அரசின் அமைப்பாகும். 

சரக்கு மற்றும் சேவை வரி அறிமுகப்படுத்தப்படுத்தியப் பின்னர், தற்போது மத்திய கலால் வரியானது பெட்ரோலியப் பொருட்கள், மதுபானம், புகையிலை போன்ற சில பொருட்களுக்கு மட்டுமே வசூலிக்கப்படுகிறது.

இதனையும் காண்க
--------------

* வருமான வரி
* சரக்கு மற்றும் சேவை வரி
* சுங்க வரி

மேற்கோள்கள்
-----------

1. ↑  Excise Duty
யாழ்ப்பாணம் புதுமை மாதா சிலை
**புதுமை மாதா சிலை** (*Statue of Our Lady of Miracles*) போர்த்துக்கேயர் காலத்தில் யாழ்ப்பாணக் கோட்டைக்குள் இருந்த புதுமைமாதா தேவாலயத்தில் வைக்கப்பட்டிருந்த மாதாவின் சிலை ஆகும். போர்த்துக்கேயர் ஒல்லாந்தரிடம் யாழ்ப்பாணத்தை இழந்த பின்னர், இச்சிலை இந்தியாவில் உள்ள கோவாவுக்கு எடுத்துச் செல்லப்பட்டது. அச்சிலை இப்போது கோவாவில் அமைந்துள்ள புனித பேதுரு தேவாலயத்தில் உள்ளது.

வரலாறு
------

யாழ்ப்பாணத்தைப் போர்த்துக்கேயர் தமது நேரடியான கட்டுப்பாட்டுக்குள் கொண்டுவருவதற்கு முன்னர் போர்த்துக்கேயப் பாதிரியாரான பிரான்சிசுக்கோ டி எஸ் அந்தோனியோ நல்லூரில் ஒரு தேவாலயத்தைக் கட்டி அங்கே தங்கியிருந்தார். இது நிரந்தரமல்லாத பொருட்களினால் கட்டப்பட்டிருந்தது. பண்ணைத்துறைக்கு அருகில் புதிய தேவாலயமொன்றை அமைக்க விரும்பிய பாதிரியார் 1614 ஆம் ஆண்டில் கட்டிட வேலையைத் தொடங்கினார். இத்தேவாலயம் வெற்றி மாதா பெயரில் அமைக்கப்பட்டது. இந்தத் தேவாலயத்துக்காக மாதாவின் சிற்பம் ஒன்றைச் செய்வதற்காகத் தான் கொச்சியில் இருந்து கொண்டுவந்திருந்த மரத்துண்டு ஒன்றை உள்ளூர் மரச் சிற்பியான ஆனைக்குட்டி என்பவரிடம் பாதிரியார் ஒப்படைத்திருந்தார். கன்னி மேரி தனது குழந்தையான மகனைக் கையில் ஏந்தியிருப்பதுபோல் செதுக்கப்பட்ட இச்சிலையைச் செதுக்கிக்கொண்டு இருந்தபோதே பல புதுமைகள் ஏற்பட்டதாகச் சொல்லப்படுகிறது. இதைக் கேள்வியுற்ற பக்தர்கள் பெருமளவில் ஆனைக்குட்டி வீட்டுக்கு வந்து மேரியை வணங்கிச் சென்றனர். நிகழ்ந்தவற்றைக் கண்ட ஆனைக்குட்டி ஆச்சரியமும் பயமும் கொண்டவராக, செதுக்கி முடிக்கப்படாத சிலையைத் தேவாலயத்துக்கு எடுத்துச் செல்லுமாறு பாதிரியாரை வேண்டினார். 1614 யூலை 24 ஆம் தேதி சிலை நல்லூர் நகர வீதிகளூடாக புதிய தேவாலயத்துக்கு எடுத்துச் செல்லப்பட்டது. 

இச்சிலை தொடர்பில் நிகழ்ந்த புதுமைகள் காரணமாக இது புதுமை மாதா என அழைக்கப்பட்டதுடன், இதன் பெயரில் தேவாலயமும் புதுமை மாதா தேவாலயம் எனப் பெயர் மாற்றம் அடைந்தது.

மேற்கோள்கள்
-----------

1. ↑  Peiris, Edmund (1948). *Marian Devotion in Ceylon.p.p 28-29*. Chilaw , Ceylon: St Peter's Press.
2. ↑  Peiris, Edmund. *Chapters on the introduction of Christianity to Ceylon, taken from the Conquista [e*spiritual do Oriente of Friar Paulo da Trinidade [sic] O.F.M. Chapter 52 | University of Toronto Libraries*]. Edmund Peiris. .*
வங்காளதேசத்தில் நீல்பமரி மாவட்டத்தின் அமைவிடம்
**நீல்பமரி மாவட்டம்** (Nilphamari District) (வங்காள மொழி: নীলফামারী জেলা, தெற்காசியாவின் வங்காளதேச நாட்டின் அறுபத்தி நான்கு மாவட்டங்களில் ஒன்றாகும். இம்மாவட்டம் ரங்க்பூர் கோட்டத்தில் உள்ளது. வடக்கு வங்காளதேசத்தில் அமைந்த இம்மாவட்டத்தின் நிர்வாகத் தலைமையிடம் நீல்பமரி நகரம் ஆகும். 1547 சதுர கிலோ மீட்டர் பரப்பளவு கொண்ட இம்மாவட்டம் டாக்கா நகரத்திலிருந்து 400 கிலோ மீட்டர் தொலைவில் வடமேற்கே உள்ளது.

மாவட்ட எல்லைகள்
---------------

நீல்பமரி மாவட்டத்தின் வடக்கில் இந்தியாவின் டார்ஜிலிங் மாவட்டம், தெற்கில் ரங்க்பூர் மாவட்டம் மற்றும் தினஜ்பூர் மாவட்டம், கிழக்கில் ரங்க்பூர் மாவட்டம் மற்றும் லால்முனிர்காட் மாவட்டங்களும், மேற்கில் பஞ்சகர் மாவட்டம் மற்றும் தினஜ்பூர் மாவட்டங்களும் எல்லைகளாக அமைந்துள்ளது.

மாவட்ட நிர்வாகம்
----------------

1546.59 சதுர கிலோ மீட்டர் பரப்பளவு கொண்ட நீல்பமரி மாவட்டத்தை நீல்பமரி சதர், கிசோர்கஞ்ச், தோமர், ஜல்தகா, திம்லா மற்றும் சையத்பூர் என ஆறு துணை மாவட்டங்களாக பிரிக்கப்பட்டுள்ளது.
இம்மாவட்டத்தில் நீல்பமரி, சையத்பூர், தோமர் மற்றும் ஜல்தகா என நான்கு நகராட்சி மன்றங்களும், 61 பஞ்சாயத்து ஒன்றியங்களும், 361 கிராமங்களையும் கொண்டுள்ளது.
இம்மாவட்டம் நான்கு வங்காளதேச நாடாளுமன்றத் தொகுதிகளைக் கொண்டுள்ளது. இதன் அஞ்சல் சுட்டு எண் 5300 ஆகும். 
இம்மாவட்டம் இந்தியாவுடன் 50.90 கிலோ மீட்டர் பன்னாட்டு எல்லைக் கோட்டைக் கொண்டது.

பொருளாதாரம்
-----------

நீல்பமரி மாவட்டத்தில் டீஸ்டா ஆறு, ககோட், பமோன் தங்கா, தேவனை, உள்ளாய், சரல்கதா, சல்கி, ஜமுனாஷாரி, புரிகோரா முதலிய வற்றாத ஆறுகள் பாய்வதால், நீல்பமரி மாவட்டத்தில் அவுரிச்செடிகள் அதிகம் வளர்கிறது. மேலும் நெல், சணல், புகையிலை, கரும்பு, கோதுமை, வெங்காயம், நிலக்கடலை முதலியவைகள் பயிரிடப்படுகிறது.

கல்வி
-----

வங்காளதேசத்தின் பிற மாவட்டங்களைப் போன்று, இம்மாவட்டத்திலும் நான்கு படிகள் கொண்ட கல்வி அமைப்புகள் உள்ளது. அவைகள்: ஐந்தாண்டு படிப்புகள் கொண்ட தொடக்கப்பள்ளிகளும் [கிரேடு 1 – 5], ஐந்தாண்டு படிப்புகள் கொண்ட செகண்டரி பள்ளிகளும் [கிரேடு 6 – 10], இரண்டாண்டு படிப்பு கொண்ட மேனிலைப்பள்ளிகளும் [கிரேடு 11 – 12], நான்கு ஆண்டு படிப்பு கொண்ட இளநிலை பட்டப்படிப்பு மற்றும் ஒராண்டு கால முதுநிலை பட்டப்படிப்பு கொண்ட பல்கலைக்கழகங்களும், கல்லூரிகளும் உள்ளது. வங்காள மொழியுடன், ஆங்கில மொழியும் கற்பிக்கப்படுகிறது.

இம்மாவட்டத்தில் ஐந்து கலை மற்றும் அறிவியல் கல்லூரிகளும், ஆறு உயர்நிலைப் பள்ளிகளும் உள்ளது.

மக்கள் தொகையியல்
----------------

1546.59 சதுர கிலோ மீட்டர் பரப்பு கொண்ட இம்மாவட்டத்தின் 2011-ஆம் ஆண்டின் மக்கள் தொகை கணக்கெடுப்பின் படி (இறுதி முடிவு அறிவிக்கப்படவில்லை) மக்கள் தொகை 18,34,231 ஆக உள்ளது. அதில் ஆண்கள் 9,22,964 ஆகவும், பெண்கள் 9,11,267 ஆகவும் உள்ளனர். பாலின விகிதம் 101 ஆண்களுக்கு 100 பெண்கள் வீதம் உள்ளனர். மக்கள் தொகை அடர்த்தி ஒரு சதுர கிலோ மீட்டர் பரப்பளவில் 1186 நபர்கள் வீதம் வாழ்கின்றனர். சராசரி எழுத்தறிவு 44.4 % ஆக உள்ளது.மாவட்டத்தின் பெரும்பான்மை மக்கள் இசுலாம் சமயத்தை பின்பற்றி, வங்காள மொழி பேசுகின்றனர்.

மேற்கோள்கள்
-----------

1. ↑  Nilphamari District Information
2. ↑  Community Report Nilphamari Zila June 2012
[*தொடர்பிழந்த இணைப்பு*]
**சரண்யா சீனிவாசு** (Sharanya Srinivas) (பிறப்பு 3 சனவரி 1991) ஒரு இந்திய பாடகராவார். இவர் தமிழ் படங்களில் பின்னணி பாடகராக பணியாற்றி வருகிறார். இவர் பிரபல பாடகர் சீனிவாசின் மகளாவார்.

தொழில்
------

சரண்யா, தனது இடைநிலைக் கல்வியை முடித்த பின்னர், இசைத் தொழிலைத் தேர்வுசெய்தார். ஒரு பாடகராக ஆவதற்கு ஆர்வத்தை வெளிப்படுத்தினார். ஏ. ஆர். ரகுமானின் கே. எம் இசைப் பள்ளியில் இசைப் பாடம் பயின்ற இவர், ஹென்றி குருவிலாவின் கீழ் ஒரு இசைத் தயாரிப்பு பாடத்தையும் மேற்கொண்டார். 

ஒரு வளர்ந்த பெண்ணாக தமிழில் இவரது முதல் பாடல் பானி கல்யாணின் இசைத் தொகுப்பான "கொஞ்சம் காப்பி கொஞ்சம் காதல்" (2012), சத்ய பிரகாசுடன் இணைந்து "ஆதி தாகிரா" என்ற பாடலுடன் தொடங்கியது. ஏ. ஆர். ரகுமானுக்காக ராஞ்சனாவின் தமிழ் பதிப்பில் இவர் மீண்டும் பாடினார். "கலாரசிகா" மற்றும் "கனாவே கனாவே" என்ற இரண்டு கர்நாடகப் பாடல்களைப் பாடினார். முதல் பாடலை "தனது இதயத்திற்கு நெருக்கமானது" என்று விவரித்தார்.  விஜய் பிரகாஷ் மற்றும் ஹரிச்சரணுடன் இணைந்து கங்காரு என்ற படப்பாடலுக்காக தனது தந்தையின் இசையில்ல் இரண்டு பாடல்களையும் பாடினார். 2014 ஆம் ஆண்டில், பந்து திரைப்படத்தின் இரண்டு பாடல்களை இவர் பாடினார். அதைத் தொடர்ந்து ஜஸ்டின் பிரபாகர் இசையமைத்த :ராஜா மந்திரி"யில் ஒரு பாடல் இருந்தது.

பாராட்டு
--------

கே.ஜே.யேசுதாசுடன் பாடிய இவரது பாடலுக்கு நேர்மறையான விமர்சனங்களைப் பெற்றார், தி இந்து பத்திரிகையின் விமர்சகர் இவரிடம் "இனிமையான குரல்" இருப்பதைக் குறிப்பிட்டார். 

ஏ.ஆர்.ரஹ்மான், டி. இமான், சரத், சந்தோஷ் நாராயணன், நிவாஸ் பிரசன்னா, மேட்லி ப்ளூஸ் மற்றும் ஜஸ்டின் பிரபாகர் போன்ற தமிழ் திரையுலகில் மிகவும் பிரபலமான இசையமைப்பாளர்களுடன் பணியாற்றி வருகிறார்.

இவரது சமீபத்திய பாடல் வெளியீடு 2017 ஆம் ஆண்டில் அட்லீ இயக்கி விஜய் நடித்த மெர்சல் திரைப்படத்தில் ஏ. ஆர். ரகுமானின் இசையில் இருந்தது.

குறிப்புகள்
-----------

1. ↑  "`Music has a spiritual quality'". 2004-06-03. 2004-07-18 அன்று மூலம் பரணிடப்பட்டது. 2016-12-01 அன்று பார்க்கப்பட்டது. Unknown parameter `|=` ignored (உதவி)
2. ↑  "This is a small write up which appeared... - Sharanya Srinivas". Facebook. 2013-12-27. 2016-12-01 அன்று பார்க்கப்பட்டது.
3. ↑  Friday Review (2011-05-27). "An aural rainbow – Thrissur". 2016-12-01 அன்று பார்க்கப்பட்டது.
பீட்டர் புரூகலின் பாபேல் கோபுரத்தின் சித்தரிப்பு (1563).
**பாபேல் கோபுரம்** என்பது தொடக்க நூலின் படி, சினயார் சமவெளியில் கட்டப்பட்ட ஒரு கோபுரம் ஆகும்.

விவிலியத்தின் படி, வெள்ளப்பெருக்கிற்குப் பின் உலகம் முழுவதிலும் ஒரே மொழியும் ஒரே விதமான சொற்களும் இருந்தன. மனிதர்கள் கிழக்கிலிருந்து வந்து சினயார் சமவெளியில் குடியேறினர். அப்பொழுது அவர்கள், ″வாருங்கள், உலகம் முழுவதும் நாம் சிதறுண்டு போகாதபடி வானளாவிய கோபுரம் கொண்ட நகர் ஒன்றை நமக்காகக் கட்டி எழுப்பி, நமது பெயரை நிலை நாட்டுவோம்″ என்றனர். மானிடர் கட்டிக்கொண்டிருந்த நகரையும் கோபுரத்தையும் காண்பதற்கு ஆண்டவர் கீழே இறங்கி வந்தார். அப்பொழுது ஆண்டவர், ″இதோ! மக்கள் ஒன்றாக இருக்கின்றனர். அவர்கள் எல்லோரும் ஒரே மொழி பேசுகின்றனர். அவர்கள் செய்யவிருப்பதன் தொடக்கமே இது! அவர்கள் திட்டமிட்டுச் செய்யவிருப்பது எதையும் இனித்தடுத்து நிறுத்த முடியாது. வாருங்கள், நாம் கீழே போய் அங்கே ஒருவர் மற்றவரின் பேச்சைப் புரிந்து கொள்ள முடியாதபடி, அவர்கள் மொழியில் குழப்பத்தை உண்டாக்குவோம்″ என்றார். ஆண்டவர் அவர்களை அங்கிருந்து உலகம் முழுவதிலும் சிதறுண்டுபோகச் செய்ததால் அவர்கள் நகரைத் தொடர்ந்து கட்டுவதைக் கைவிட்டனர். ஆகவே அது ″பாபேல்″ என்று வழங்கப்பட்டது. ஏனெனில் அங்கே ஆண்டவர் உலகெங்கும் வழங்கி வந்த மொழியில் குழப்பத்தை உண்டாக்கினார். அங்கிருந்து அவர்களை ஆண்டவர் உலகம் முழுவதிலும் சிதறுண்டு போகச் செய்தார். (தொடக்க நூல் 11:5-8).

ஆதாரங்கள்
---------

1. ↑  "Book of Genesis, Chapter 11". Mechon-mamre.org. 2011-06-18 அன்று பார்க்கப்பட்டது.
ஒரு மிகப்பெரிய எதிரொளிப்புக் கீற்றணி
**விளிம்புவிளைவுக் கீற்றணி** என்பது ஒளியின் நிறப்பிரிகையினால் நிறமாலையைப் பெற உதவும் ஓர் கருவி; இது அதிக எண்ணிக்கையிலான, சமதூரத்தில் அமைந்த, இணையான பிளவுகளால் ஆன ஓர் அமைப்பு. ஒளியின் விளிம்புவிளைவு பற்றி அறியப் பயன்படுகிறது. இவ்விளைவைக் காண கீற்றணியின் தளத்தில் படும் ஒளியின் அலைநீளமானது பிளவின் அகலத்திற்கு ஒப்பிடத்தக்கதாக இருத்தல் வேண்டும். கீற்றணி இரு வகைப்படும்:

1. ஊடுருவுக் கீற்றணி.
2. எதிரொளிப்புக் கீற்றணி.

ஊடுருவுக் கீற்றணி
-----------------

ஒளி ஊடுருவும் பொருளான கண்ணாடி அல்லது பெர்சுபெக்சினாலான (perspex) தகட்டில் வைர ஊசியின் உதவியால், ஒரு செ.மீ. அகலத்தில் பல்லாயிரம் வரிப்பள்ளங்கள் (கோடுகள்) கீறப்பட்டிருக்கும், ஒரு வகைக் கீற்றணி. கோடுகள் உள்ள பகுதி ஒளிபுகாத் தன்மையுடையதாயும் கோடுகளுக்கு இடைப்பட்ட பகுதி பிளவு போன்றும் செயல்படும். இதனுள் ஊடுருவும் ஒளி நிறமாலை வரிசைகளைத் தோற்றுவிக்கும். இந்நிறமாலையில் முதலில் ஊதா நிறமும் இறுதியில், அதாவது அதிகளவு விளக்கமடைந்து, சிவப்பு நிறமும் தோன்றும். (*முப்பட்டக நிறப்பிரிகையில் சிவப்பு சிறும விளக்கமும் ஊதா பெரும விளக்கமும் அடைகின்றன என்பதை நோக்குக*).

எதிரொளிப்புக் கீற்றணி
---------------------

குறுவட்டில் குறுக்கீட்டு விளைவு
ஓர் எதிரொளிப்புத் தளம் அல்லது எதிரொளிப்புப்பூச்சு இடப்பட்ட தள / குழிவான பரப்பின் மீது சம அகலமுடைய, இணையான வரிப்பள்ளங்கள் (கோடுகள்) வரையப்பட்ட அமைப்பு. இவ்வகைக் கீற்றணிகளின் சிறப்பு அகச்சிவப்பு, புற ஊதா ஒளிகளையும் நிறப்பிரிகைக்கு உட்படுத்தும் தன்மையே. (ஊடுறுவுக் கீற்றணிகளில் இவ்விரு ஒளிகளும் ஊடுருவ முடியாது). குறுவட்டு எதிரொளிப்புக் கீற்றணிக்கு ஒரு சிறந்த எடுத்துக்காட்டாகும்.

கீற்றணியின் தரம்
----------------

ஒரு கீற்றணியின் தரம் அதில் வரையப்பட்ட கோடுகளின் நேர் கோட்டுத்தன்மை, இணைப்பண்பு, கோடுகளின் சமதூரம் ஆகியவற்றைப் பொறுத்தது. சிறந்த கீற்றணிகள் கருமையான பின்னணியில் தெளிவான விளிம்புவிளைவு நிகழ்வை ஏற்படுத்த வல்லவை.

கீற்றணிச் சமன்பாடு
------------------

{\displaystyle d\ \sin {\theta }=m\lambda .}
இங்கு,

* d என்பது பிளவுகளுக்கு இடைப்பட்ட தொலைவு
* θ என்பது விளிம்புவிளைவுக் கோணம்,
* m என்பது நிறமாலை வரிசை
* λ என்பது ஒளியின் அலைநீளம்

குறிப்புதவி
-----------

* இயல்பியல் களஞ்சியம் -- தொகு. ப.க. பொன்னுசாமி -- பக். 145
* 1. ↑   daviddarling
**பாபு எம். பலிசேரி** (*Babu M. Palissery*) இந்திய கம்யூனிஸ்ட் கட்சியின் (மார்க்சிசம்) சார்பில் திருச்சூர் சட்டமன்றத் தொகுதியிலிருந்து கேரள சட்டமன்றத்துக்கு உறுப்பினராகத் தேர்ந்தெடுக்கப்பட்டுள்ளார். இவர், குன்னங்குளம் சட்டமன்றத் தொகுதியின் முன்னாள் உறுப்பினராகவும் பணியாற்றினார். குன்னங்குளம் சட்டசபைத் தொகுதியிலிருந்து 2006 முதல் 2016 வரை இரண்டு முறை தொடர்ந்து தேர்ந்தெடுக்கப்பட்டார். 2006 கேரள சட்டமன்றத் தேர்தலில் இவர் தன்னை எதிர்த்து போட்டியிட்டவரை 21,785 வாக்குகள் வித்தியாசத்தில் வென்றார். 2011 கேரள மாநில சட்டமன்றத் தேர்தலில் குன்னங்குளத்திலிருந்து இரண்டாவது முறையாக கேரள சட்டமன்ற உறுப்பினராக தன்னை எதிர்த்து போட்டியிட்ட சி. பி ஜானை தோற்கடித்தார்.

சொந்த வாழ்க்கை
--------------

சின்னப்பன் நாயர்-அம்மினியம்மா ஆகியோருக்கு மூத்த மகனாக சங்கரநாராயணனாகப் பிறந்தார். இவருக்கு அனியன், பாலாஜி, தங்கமோல், ராஜி என்ற நான்கு உடன்பிறப்புகள் உள்ளனர். 38 வயதில், இவர் இந்திரா என்பவரை மணந்தார். தம்பதியினருக்கு அஸ்வதி (மகள்), அகில் (மகன்) என்ற இரண்டு குழந்தைகள் உள்ளனர்.

மேற்கோள்கள்
-----------

1. ↑  Profile பரணிடப்பட்டது 3 ஏப்ரல் 2013 at the வந்தவழி இயந்திரம் at kerala.gov.in
**சரத் குமார் முகோபாத்யாய்** (**Sarat Kumar Mukhopadhyay)** இந்தியாவின் மேற்கு வங்காளத்தைச் சேர்ந்த ஒரு வங்காள மொழிக் கவிஞர் ஆவார். மொழிபெயர்ப்பாளராகவும் நாவலாசிரியராகவும் கூட இவர் செயல்பட்டார்.

தொழில்
------

முகோபாத்யாய் 1931 ஆம் ஆண்டு ஒரிசா மாநிலம் பூரியில் 1931 ஆம் ஆண்டு ஆகத்து மாதம் 15 ஆம் தேதியன்று பிறந்தார். கல்கத்தா பல்கலைக்கழகத்தில் பட்டம் பெற்றார் மற்றும் பட்டய மேலாண்மை நிறுவனத்தில் பட்டய கணக்கியல் பாடத்தில் தேர்ச்சி பெற்றார். இவருடைய முதல் கவிதைப் புத்தகம் *சோனார் அரின்* (தங்க மான்), 1957 ஆம் ஆண்டு பதிப்பிக்கப்பட்டது.  கொல்கத்தாவின் கிருட்டிபாசு இதழின் நான்கு பின் நவீனத்துவ பழம்பெரும் கவிஞர்களில் சரத் குமார் முகோபாத்யாயும் ஒருவர் என கருதப்படுகிறார்.    இவரது முதல் நாவலான *சகாபாசு* தேசு என்ற வங்காள மொழி இலக்கியப் பத்திரிகையில் வெளியிடப்பட்டது, அந்த நேரத்தில் நாவல் வாசகர்களிடையே பெரும் விவாதத்தை உருவாக்கியது. இந்திரா காந்தி தேசிய திறந்தநிலைப் பல்கலைக்கழகத்தின் படைப்பாற்றல் எழுத்துத் திட்டத்தில் இவர் ஆலோசகராகப் பணியாற்றினார்.  2008 ஆம் ஆண்டில் முகோபாத்யாய் தனது *குமர் போரிர் மோட்டோ சந்த்* என்ற புத்தகத்திற்காக சாகித்ய அகாடமி விருதைப் பெற்றார்.  இவரது கவிதைகளின் தொகுப்பு ராபர்ட் மெக்னமாராவால் தி கேட் அண்டர் தி இசுடேர்சு என ஆங்கிலத்தில் மொழிபெயர்க்கப்பட்டது.   

சரத் குமார் முகோபாத்யாய் 2021 ஆம் ஆண்டு டிசம்பர் மாதம் 20 ஆம் தேதியன்று இறந்தார்.

மேற்கோள்கள்
-----------

1. ↑   (in en) *Who's who of Indian Writers, 1999: A-M*. .
2. ↑  "'মধ্যরাতে কলকাতা শাসন' শেষ, চলে গেলেন সুনীল-শক্তির সতীর্থ শরৎকুমার মুখোপাধ্যায়". *sangbadpratidin* (ஆங்கிலம்). 2021-12-21 அன்று பார்க்கப்பட்டது.
3. ↑  "Sarat Kumar Mukherjee: শীতেই শরৎ-এর অবসান! প্রয়াত চিরসংযত ও চিরপ্রস্তুত এক কবি". *Zee24Ghanta.com*. 2021-12-21. 2021-12-21 அன்று பார்க்கப்பட்டது.
4. ↑  Roy, Arunava Raha (2021-12-21). "কবি শরৎকুমার মুখোপাধ্যায় প্রয়াত". *Hindustantimes Bangla* (Bengali). 2021-12-21 அன்று பார்க்கப்பட்டது.
5. ↑  "Sarat Kumar Mukhopadhyay Archives". *Katha Books* (ஆங்கிலம்). 2021-12-21 அன்று பார்க்கப்பட்டது.
6. ↑  "..:: SAHITYA : Akademi Awards ::." *sahitya-akademi.gov.in*. 2021-12-21 அன்று பார்க்கப்பட்டது.
7. ↑  "Eminent Bengali poet Sarat Kumar Mukherjee dies at age 90". *The New Indian Express*. 2021-12-21 அன்று பார்க்கப்பட்டது.
8. ↑  "Famous Bengali poet and writer Sarat Mukherjee passes away". *Business Khabar* (ஆங்கிலம்). 2021-12-21. 2021-12-21 அன்று பார்க்கப்பட்டது.
9. ↑  "Robert McNamara". *Poets & Writers* (ஆங்கிலம்). 2021-12-21 அன்று பார்க்கப்பட்டது.

|  |  |
| --- | --- |
| ஆளுமைக் கட்டுப்பாடு இதை விக்கித்தரவில் தொகுக்கவும் | 
* VIAF

 |